stanford-oval/wikipedia huggingface dataset:
ניו אמסטרדם (סדרה, 2008)

| --- | --- |

כרזת הסדרה
 סוגה:  דרמה משטרתית 
 יוצרים:  אלן לוב 
 שחקנים:  ניקולאי קוסטר-ולדאו אלכסיי גילמור סטפן הנדרסון זולייקה רובינסון סוזן מייזנר
 ארץ מקור:  ארצות הברית ארצות הברית
 שפות:  אנגלית
 מקום התרחשות:  ניו יורק 
 מספר עונות:  1
 מספר פרקים:  8
 הפקה
 מפיק:  אלן לוב דייוויד מנסון כריסטיאן טיילור לסלי הולרן לאסה הלסטרם סטיבן פרל
 מפיקים בפועל:  מרגו מאיירס מאסי בארי פולמן מייקל האוסמן
 חברת הפקה:  Sarabande Productions Scarlet Fire Productions Regency Television
 מוזיקה:  מייקל דאנה 
 אורך פרק:  43 דקות
 שידור
 רשת שידור:  פוקס
 תקופת שידור מקורית:  4 במרץ 2008 – 14 באפריל 2008
 קישורים חיצוניים
 דף התוכנית ב-IMDb
 
ניו אמסטרדם (באנגלית: New Amsterdam) היא סדרת טלוויזיה אמריקנית. הסדרה היא דרמה משטרתית המכילה אלמנטים של פנטזיה. הדמות הראשית בסדרה הוא ג'ון אמסטרדם, חייל הולנדי יליד המאה ה-17 אשר בורך בחיי נצח. הסדרה מתרחשת במאה ה-21, אשר בה אמסטרדם הוא בלש במחלקת הרצח של משטרת ניו יורק.
הסדרה שודרה בפוקס בין 4 במרץ ל-14 באפריל 2008. במקור הוזמנו 13 פרקים, אולם פוקס החליטו לבטל את הסדרה לאחר 8 פרקים בלבד.
תקציר העלילה

יוהאן ואן דר זי נולד באמסטרדם ב-1607, ובגיל 14 עזב את ביתו והפליג אל העולם החדש. במהלך קרב של המתיישבים ההולנדים עם שבט הלנאפה, מציל יוהאן את חייה של ילדה אינדיאנית, ותוך כדי כך נדקר בלבו. כדי להציל את חייו, הילדה מביאה אותו לכפר שלה, שבו השמאניות של הכפר מטילות עליו כישוף שיגרום לכך שהוא לא ימות ולא יזדקן בשום אופן, עד שימצא את אהבת האמת שלו. במשך ארבע מאות השנים הבאות, יוהאן עובד בעבודות שונות, ומשנה את שמו מספר פעמים. במאה ה-21 הוא עובד כבלש במחלקת הרצח של משטרת ניו יורק, ולצד שותפתו אווה מרקז, הוא פותר מקרי רצח רבים תוך שימוש בניסיונו רב השנים ובידע הרב שצבר. במהלך מרדף אחר חשוד ברכבת התחתית של ניו יורק, מקבל ג'ון לפתע התקף לב וחש קרוב למוות יותר משחש כל חייו. הוא מנחש שכנראה אהבת האמת שלו עברה בתחנה באותו זמן. הוא משיג את צילומי מצלמות האבטחה מהרכבת התחתית, ומחליט שכנראה האישה שגרמה לו להתקף היא רופאה בשם שרה דליין. ג'ון, שכבר מעוניין להזדקן ולמות בשלווה, מנסה לקדם את הקשר שלו עם דליין, ובמקביל ממשיך לפענח מקרי רצח. דליין מצדה מתאהבת בג'ון, אך מנסה לפענח את סוד חייו. עם זאת, כאשר מתנקש של המאפיה הרוסית יורה בג'ון ישר בלבו, ג'ון שורד את ניסיון הרצח ומחלים במהירות. ג'ון מבין שכנראה דליין היא לא אהבת האמת שלו, ואף על פי שהוא מחבב אותה הוא נאלץ לנתק את הקשר עמה.
דמויות

ג'ון אמסטרדם (ניקולאי קוסטר-ולדאו) – חייל הולנדי שהפך לבן אלמוות בעקבות כישוף אינדיאני, ובמאה ה-21 משמש כבלש במשטרת ניו יורק.
אווה מרקז (זולייקה רובינסון) – בלשית צעירה במחלקת הרצח, שותפתו של ג'ון. מעריכה מאוד את ג'ון, אך מנסה לפצח את סודו.
שרה דליין (אלכסיי גילמור) – רופאה שנמצאה במקרה בתחנת הרכבת שבה קיבל ג'ון התקף לב. ג'ון משתכנע שהיא אהבת האמת שלו, וגורם לה להתאהב בו. הם עוברים לגור יחד, אולם ג'ון מבין שהיא לא האחת ונאלץ להיפרד ממנה.
עומר יורק (סטפן הנדרסון) – בנו בן ה-65 של ג'ון. נגן ג'אז בעברו, וכיום בעלים של מועדון. היחיד שיודע את סודו של אביו.
יחוסי תנאים ואמוראים

| --- | --- |

יחוסי תנאים ואמוראים (ליק: מקיצי נרדמים, 1874)
 מידע כללי
 מאת:  רבי יהודה בן קָלוֹנִימוּס (ריב"ק) משפיירא
יחוסי תנאים ואמוראים הוא ספר תולדות התנאים והאמוראים, שנכתב על ידי רבי יהודה בן קָלוֹנִימוּס (ריב"ק) משפיירא, מבעלי התוספות באשכנז במחצית השנייה של המאה ה-12. הספר היה ספון בכתב יד ולא התפרסם במשך מאות שנים, עד המאה ה-19. המשך כתב היד נדפס מאוחר יותר בשם ערכי תנאים ואמוראים.
המחבר

בכתבי היד לא צוין שם המחבר, אולם מתוך הספר הסיק המהדיר רבינוביץ שהוא היה אחד מבעלי התוספות באשכנז ושהיה חי במחצית השנייה של המאה ה-12. מסקנה זאת נובעת מכך שבערך הלל בריה דר"ש בר נחמני כתוב:
ובערך חייא בר רב כתב:
ובערך טבלא כתוב:
אברהם עפשטיין הראה לראשונה שהמחבר הוא רבי יהודה בן קלונימוס משפיירא.
שם הספר ותוכנו

הספר מסודר על פי שמות התנאים והאמוראים. כתבי היד של הספר הידועים כיום חסרים בתחילתם ובסופם: הספר מתחיל בסוף האות ב, בערך "בר ליואי", ומסתיים באות כ בערך "כרוספדאי". גם האות ד' חסרה, וחלקים מאותיות ג, ה.
מכיוון שהספר חסר בתחילתו אין לדעת כיצד קרא המחבר לספרו. ברשימת כתבי היד בספריית אופנהיימר, בה הוחזק כתב היד, נקרא הספר "יחוסי תנאים ואמוראים", ורוב הספר פורסם בשם זה. ערכי האות י' יצאו לאור בידי מהדיר אחר, תחת השם "ערכי תנאים ואמוראים". יש אומרים כי השם המקורי היה "סדר תנאים ואמוראים", מאחר שהמחבר מכנה את עצמו פעמים רבות "הסודר" ואת הערכים "סדרים", אך אין לבלבלו עם החיבור הקדום יותר שמכונה כיום סדר תנאים ואמוראים.
בכל ערך אסף המחבר את מאמריו של החכם נשוא הערך ודן בתולדותיו. פעמים רבות הוא נכנס למשא ומתן הלכתי נרחב על הסוגיה בה מופיע שמו של החכם, ויש בדבריו שפע של פירושים מקוריים, כמו גם גרסאות שאינן ידועות ממקורות אחרים.
מהדורותיו

כתבי היד של החיבור אינם שלמים, אלא מתחילים באות ב' ומסיימים בין האותיות ט' עד כ'. למרות זאת הם ארוכים מאוד ומכילים כ-800 דפים.
בשנת תרל"ד (1874) פרסם הרב רפאל נתן נטע רבינוביץ, מחבר דקדוקי סופרים, את האות ב', על ידי חברת מקיצי נרדמים (ליק, 1874).
אותיות ג-ז פורסמו ב'סיני', שנה ב' תרח"ץ ואילך. לאחר מכן יצאו לאור האותיות ב-ז כספר, על ידי הרב יהודה לייב מימון (ירושלים, תש"ב), ושוב לאחר פטירתו, עד האות ט (ירושלים, תשכ"ג). אות י' יצאה לאור על ידי הרב משה יהודה בלוי בשני כרכים (ניו יורק, תשנ"ד) בשם "ערכי תנאים ואמוראים". אות כ' עדיין לא פורסמה.
מכון אופק הודיע בעבר על הוצאת מהדורה מחודשת של הספר בארבעה כרכים, כולל מקורות וביאורים, אך נכון לשנת 2023, היא טרם יצאה לאור.
הערות שוליים

↑  יחוסי תנאים ואמוראים, ליק תרל"ד 1874, באתר היברובוקס
↑  א"א אורבך, בעלי התוספות, ירושלים תשמ"ו, עמ' 361.
↑  א"א אורבך, בעלי התוספות, ירושלים תשמ"ו, עמ' 371.
↑  מכון אופק לכתבי יד עבריים, באתר אוצר החוכמה
↑  מדור "סדר הדורות, הגות ומוסר", באתר הוצאת אופק (ארכיון)(הקישור אינו פעיל)
יחידת רכב מגויס

יחידת רכב מגויס (בראשי תיבות: יר"ם) הוא מושג צה"לי המתאר יחידה צבאית שתפקידה העיקרי גיוס כלי רכב אזרחיים (כולל מלגזות) וחלוקתם ליחידות הצבאיות השונות.
יחידת רכב מגויס מארגנת ומתחזקת רשת קריאה המיועדת לגיוס כלי רכב אזרחיים בעת חירום וגם בתקופות שלום, לפי צורכי צה"ל ובהתאם למגבלות שנקבעו בחוק ובתקנות.
פרטי כלי הרכב ובעליהם, שאמורים להיות חלק מהיחידה, מוקצים ליחידת הרכב המגויס על ידי היחידה לארגון ולגיוס אמצעים. סגל יחידת הרכב המגויס דואג לעדכון שוטף של נתוני רשת הקריאה, באמצעות הדואר או בעת התייצבות המגויסים ביחידה.
משאבי התובלה היבשתיים במדינה מצויים בכמות מוגבלת, והם נדרשים בשעת חירום לתת מענה הן למשימות צה"ל והן למשימות המשק האזרחי.
על פי חוק רישום ציוד וגיוסו לצבא הגנה לישראל, התשמ"ז-1987 (להלן - החוק), ומכוח סמכויות שר הביטחון פועל המרכז לגיוס אמצעים וריתוק משקי (להלן - מרכז לאו"ם) שבאגף הטכנולוגיה והלוגיסטיקה בצה"ל לאיתור ולגיוס כלי הרכב עבור יחידות צה"ל בשעת חירום, ולריתוק מפעלים חיוניים בהתאם לצורכי צה"ל בשעת חירום. ... החוק נותן לצה"ל קדימות בגיוס ציוד הדרוש לו.
במהלך השנים חלו שינויים בסוגי כלי הרכב הנכללים בחובת דיווח וגיוס, לפי הצרכים המשתנים של צה"ל.
תהליך שחרור הציוד המגויס זכה להנצחה אמנותית במערכון נודע של הגשש החיוור, המכונית המגויסת.
יוסף חדאד

| --- | --- |

 לידה:  3 בספטמבר 1985 (בן 39) חיפה, ישראל 
 שם לידה:  يوسف حداد 
 מדינה:  ישראל ישראל
 עיסוק:  מנכ"ל עמותת "ביחד – ערבים זה לזה"
 סוג כתב:  פעיל הסברה ישראלית
 תחום סיקור:  הסכסוך הישראלי-פלסטיני
 בת זוג:  אמילי שריידר
 פרסים והוקרה:  פרס בגין  "האור של ישראל" מטעם משרד החוץ  ד"ר באוניברסיטת אריאל לשם כבוד
 קישורים חיצוניים
 פייסבוק:  YosHaddad
 טוויטר (X):  yosephhaddad
 טלגרם:  yosephhaddad
 
יוּסֵף חדאד (בערבית: يوسف حداد; נולד ב-3 בספטמבר 1985) הוא ערבי-ישראלי נוצרי, פעיל הסברה ישראלית, עיתונאי, פעיל חברתי במגזר הערבי בישראל, אושיית רשת ומנכ"ל עמותת "ביחד – ערבים זה לזה" הפועלת לחיבור החברה הערבית לחברה הישראלית.
ביוגרפיה

חדאד הוא ערבי-נוצרי שנולד בחיפה לאם מורה ולאב כומר, איש עסקים וטייס אזרחי, שני מבין ארבעה אחים. בהמשך עברה המשפחה לנצרת, שם התחנך בבית הספר הטכנולוגי דון בוסקו. בשנת 2003 התנדב לצה"ל ושירת בחטיבת גולני. סיים קורס מ"כים בהצטיינות ושרת כמפקד וסמל מחלקה בגדוד 51.
לקראת שחרורו מצה"ל, ביולי 2006, פרצה מלחמת לבנון השנייה. במהלך המלחמה לחם גדודו בקרב בינת ג'בייל, בו נהרגו שמונה לוחמים ובהם הסמג"ד רועי קליין, ובעקבותיו עוטר הגדוד בצל"ש. לקראת סיום המלחמה, ב־10 באוגוסט 2006, טיל 9M133 קורנט שנורה על ידי כוח חזבאללה פגע בקיר שלידו. כתוצאה מההדף ומהרסיסים נפצע קשה, כף רגלו הימנית נקטעה, והוא נפגע במספר מקומות נוספים. חדאד פונה תחת אש. באשפוזו חוברה כף רגלו מחדש והוא עבר טיפול ושיקום במשך כשנה. הוא הוגדר כנכה צה"ל. כתוצאה מכך הוא מתמודד עם פוסט טראומה (PTSD).
חדאד התחיל את לימודיו לתואר ראשון במדעי המדינה באוניברסיטת בר-אילן, אך פנה להסברה ולא השלים את לימודיו. הוא בוגר תוכנית LEAD20 למנהיגים צעירים מרחבי העולם באוניברסיטת MIT ושימש כמנהל פרויקט ומנהל תפעול בחברה למחקרי שוק.
הוא מרצה במדינות שונות. בראשית 2021 הצטרף לערוץ i24NEWS בו הוא משדר בערבית ובאנגלית. הוא כותב טורים גם באתרים נוספים כדוגמת ישראל היום ו-TheMarker.
ביוני 2024 הוענק לו תואר דוקטור לשם כבוד מאוניברסיטת אריאל.
ביוגרפיה > הסברה במלחמת חרבות ברזל

החל מ-7 באוקטובר 2023, עם תחילת מלחמת חרבות ברזל, החל חדאד במסע הסברה נרחב ברשתות החברתיות, בעברית, באנגלית, בערבית ובשפות נוספות, באתר יוטיוב, בעד ישראל ונגד מעשי חמאס והג'יהאד האסלאמי, על פועלו העניקה לו המועצה הציונית בישראל את אות "גיבורי העורף".
בינואר 2024 הפך לפרזנטור של עמותת משאלת לב, הפועלת להגשמת משאלות לילדים שסובלים ממחלות מסכנות חיים.
באפריל 2024 הותקף חדאד לאחר שהתעמת עם מפגינים פרו-פלסטינים באוניברסיטת קולומביה.
בשנת 2024 נבחר להשיא משואה בטקס הדלקת המשואות בהר הרצל.
באוקטובר 2024 נפסק לזכותו פיצוי של 24 אלף ש"ח, בתביעת דיבה שהגיש עקב דברים שהנתבע כתב עליו בטוויטר.
פרסומים

בשנת 2024 יצא לאור ספרו הראשון, "תנו לי להסביר" בהוצאת ידיעות ספרים.
חיים אישיים

ממאי 2021 מאורס לאמילי שריידר, עיתונאית ופעילת הסברה ישראלית-אמריקאית ברשתות, בעלת טור ב"ג'רוזלם פוסט".
מתגורר בנצרת.
לקריאה נוספת

יוּסֵף חדאד, תנו לי להסביר, ידיעות ספרים, 2025
מרפאה פרטית

| --- | --- |

 מבוסס על:  האנטומיה של גריי (סדרה) 
 סוגה:  דרמה רפואית דרמה קומית
 יוצרים:  שונדה ריימס 
 שחקנים:  קייט וולש טים דיילי אודרה מקדונלד בנג'מין בראט פול אדלשטיין קאדי סטריקלנד כריס לואוול בריאן בנבן קתרינה סקורסון גריפין גלוק טיי דיגס איימי ברנמאן
 ארץ מקור:  ארצות הברית 
 שפות:  אנגלית 
 מקום התרחשות:  לוס אנג'לס, קליפורניה 
 מספר עונות:  6 
 מספר פרקים:  111 
 הפקה
 מפיק:  מארק גורדון 
 מפיקים בפועל:  שונדה ריימס מרטי נוקסון בטסי בירס מארק גורדון מארק טינקר ג'ון קוואן רוברט רובנר קרייג טורק סטיב בלאקמן
 חברת הפקה:  ShondaLand, מארק גורדון, אולפני ABC 
 הפצה:  Disney–ABC Domestic Television, הולו 
 אתר צילומים:  לוס אנג'לס, קליפורניה, ארצות הברית
 אורך פרק:  42 דקות
 שידור
 רשת שידור:  ABC 
 רשת שידור בישראל:  דיסני+
 תקופת שידור מקורית:  26 בספטמבר 2007 – 22 בינואר 2013
 קישורים חיצוניים
 דף התוכנית ב-IMDb
 
מרפאה פרטית (באנגלית: Private Practice) היא סדרת טלוויזיה מסוגת דרמה רפואית שעלתה לשידור ב-26 בספטמבר 2007 ברשת ABC. הסדרה היא סדרת הבת של "האנטומיה של גריי", ועוקבת אחרי חייה של ד"ר אדיסון מונטגומרי (קייט וולש) לאחר שהיא עוזבת את בית החולים סיאטל גרייס כדי להצטרף למרפאה פרטית בלוס אנג'לס.
סקירת סדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון | ממוצע צופים (במיליונים) |
| --- | --- | --- | --- | --- | --- | --- |
|  | 1 | 9 | 9 | 26 בספטמבר 2007 | 5 בדצמבר 2007 | 10.76 |
|  | 2 | 22 | 22 | 1 באוקטובר 2008 | 30 באפריל 2009 | 9.20 |
|  | 3 | 23 | 23 | 1 באוקטובר 2009 | 13 במאי 2010 | 9.15 |
|  | 4 | 22 | 22 | 23 בספטמבר 2010 | 19 במאי 2011 | 7.75 |
|  | 5 | 22 | 22 | 29 בספטמבר 2011 | 15 במאי 2012 | 8.80 |
|  | 6 | 13 | 13 | 25 בספטמבר 2012 | 22 בינואר 2013 | 7.03 |
תקציר העלילה > עונה 1

פרקים 1–9 (9 פרקים). החלה ב-26 בספטמבר 2007 והסתיימה ב-5 בדצמבר 2007.
העונה הראשונה עוסקת במעברה של ד"ר אדיסון מונטגומרי (קייט וולש) מסיאטל ללוס אנג'לס, במאמצים שלה להתאים את עצמה לסביבת עבודה שונה לגמרי במרפאה פרטית-שיתופית. העונה הראשונה עוסקת, בנוסף, ביחסים החדשים שלה עם שותפיה לעבודה. ביניהם נכללת חברתה הטובה ביותר, נעמי בנט (אודרה מק'דונלד) המומחית בפוריות, וגרושה של נעמי, סאם בנט (טיי דיגס), המתמחה ברפואה פנימית.
מלבד השניים, נרקמות מערכות יחסים בין אדיסון לבין חבריה האחרים לעבודה: הפסיכיאטרית - ויולט טרנר (איימי ברנמאן), רופא הילדים - קופר פרידמן (פול אדלשטיין), המומחה לרפואה אלטרנטיבית - פיט ווילדר (טים דיילי) ופקיד הקבלה דל פרקר (כריס לואוואל).
במוקדם נחשף שנעמי וסם בנט הקימו את המרפאה יחד עם שאר הרופאים - תוך כדי שיתוף של כולם בהכל בה. במהלך העונה נרקמים קשרים רומנטיים בין אדיסון לפיט אך אדיסון רוצה קשר אמיתי ופיט לא חושב שהוא מתאים לכך מה שמוביל לפרידה בין השניים והפיכתם לחברים טובים. נעמי וסם מתחילים להתקרב ושוכבים. אדיסון מתיידדת עם שוטר שטופל על ידי סם. ויולט מבקשת מקופר לשכב איתה אבל שלא יהיו רגשות מעורבים וקופר מסרב כי הוא לא יכול לא לערב רגשות בגלל חיבתו לויולט, הוא נרשם לאתר הכרויות ובת הזוג שהוא החליט להיפגש איתה היא שרלוט קינג (קאדי סטריקלנג) - רופאה עם קשרי שנאה בינה לבין סם ונעמי. בהתחלה שרלוט מסרבת לשכב עם קופר אבל לאחר מכן הם שוכבים. בפרק סוף העונה נעמי וסם מדברים על הקשר שלהם וסם מעדיף לשמור על הקשר בסוד. דל מבקש עזרה מסם לגבי סבא שלו ואומר לסם שיש לו רגשות לנעמי אך סם מחליט להתעלם ממנו. דל נכנס למשרדה של נעמי ומנשק אותה ולאחר שהם יוצאים ממשרדה סם מנשק את נעמי בפומבי כדי שדל יבין שאין ביניהם תחרות ושנעמי אוהבת אותו ולהסביר לנעמי שהוא לא רוצה שהקשר ביניהם יהיה סוד. דל עוזר לפיט להבין שהוא צריך להילחם על אדיסון ומגיע לביתה אך היא לא נמצאת כי היא עם השוטר שהיא פגשה, קווין.
תקציר העלילה > עונה 2

פרקים 10–31 (22 פרקים). החלה ב-1 באוקטובר 2008 והסתיימה ב-30 באפריל 2009. עונה זו מתמקדת בהריונה של וויולט, שבילתה עם פיט ועם רופא שפגשה במעלית - שלדון - ומסרבת לבצע בדיקות להחלטה מי האב - העונה מסתיימת בטראומה שמטופלת של ויולט שאיבדה את תינוקה - מאשימה אותה בחטיפת התינוק והכנסתו לביטנה ולכן מבצעת בה ניתוח קיסרי.
תקציר העלילה > עונה 3

פרקים 32–54 (23 פרקים). החלה ב-1 באוקטובר 2009 והסתיימה ב-13 במאי 2010. העונה השלישית מתחילה כשוויולט חוזרת הביתה לאחר שקייטי-אישה המאובחנת כבעלת מחשבות הרסניות וחשיבה מעוותת שבה טיפלה - הגיעה לביתה, יילדה ממנה את תינוקה באגרסיביות ובפראות, חטפה אותו והשאירה אותה למות. העונה עוסקת בקושי העצום של וויולט לשוב לתפקד באופן שגרתי ובטראומה שנוצרה לה כתוצאה מהאירוע. לאחר שבעונה הקודמת לא ידעו מי אב התינוק - שלדון או פיט, הם מחליטים לערוך בדיקת אבהות ומגלים כי פיט הוא האבא. הם חוזרים וקוראים לתינוק לוקאס, אך בהמשך חווים משבר זוגי והוא מטפל בו לבדו כי וויולט לא מוכנה נפשית ובורחת. בהמשך העונה רואים את וויולט מתמודדת עם המשפט והעדות שלה על המשמרת נגד פיט. באמצע העונה סם ואדיסון יוצאים לטייל במדבר ובעקבות האירועים שקרו שם הם מתקרבים ומתנשקים. אבא של אדיסון מגיע העירה ושוכב עם וויולט. שארלוט מצטרפת למרפאה בתפקיד סקסולוגית ותופסת את המקום של פיט שעבר למרפאה בקומה התחתונה כדי לעבוד בשביל נעמי. אדיסון וסאם מתאהבים במהלך העונה, אבל אדיסון דוחה את סאם בגלל תחושות האשמה כלפי חברתה נעמי. מאיה, הבת של סאם ונעמי - נכנסת להריון מבחור ששמו דינק. מאיה מחליטה לשמור את התינוק למרות שנעמי מנסה לשכנע אותה לעבור הפלה, ולאחר מכן מאיה ודינק רוצים להתחתן. אמא של דינק משתפת פעולה אוטומטית ולאחר כמה שכנועים גם סאם מסכים. נעמי לא יכולה להתמודד עם זה ומתרחקת מסם ומאיה.
בסוף העונה מאיה ודל נוסעים לבית החולים לקראת לידתה של מאיה ונהג שיכור פוגע בהם מאיה נפגעת ועברת ניתוח והתינוק נולד בהצלחה ודל נפטר בעקבות דימום מוחי בלתי צפוי.
תקציר העלילה > עונה 4

פרקים 55–76 (22 פרקים). החלה ב-23 בספטמבר 2010 והסתיימה ב-19 במאי 2011.
בתחילת העונה, גבר תוקף ואונס את שארלוט במשרדה בבית החולים, בהמשך העונה היא משתקמת לאיטה, ונישאת.
סאם ואדיסון מאוהבים, עד שאדיסון מכריזה על אולטימטום-אני רוצה תינוק- ואז הקשר מסתיים.
אמא של אדיסון מתאבדת
ויולט כותבת ספר על הטראומה שלה ובתוך כך מצליחה להכעיס את חבריה על דברים שכתבה עליהם, קייטי שתקפה אותה תובעת אותה על הפרת חסיון רפואי.
תקציר העלילה > עונה 5

פרקים 77–98 (22 פרקים). החלה ב-29 בספטמבר 2011 והסתיימה ב-15 במאי 2012.
בעונה זו יש הרבה משתנים.
בפרק הראשון של הסדרה פיט חוטף התקף לב ורופאי המרפאה מנסים להציל את חייו.
לאחר מכן, פיט לוקה בחרדות כתוצאה מהאירוע ונעזר בשלדון כמטפלו הנפשי, ובין השניים נוצר קשר חברי ארוך הנמשך במשך העונה. לאחר שנעמי עזבה עם פייף, שכרו בחור בשם ג'ייק שיחליפה.
באמצע העונה, אמיליה מגיעה לשפל המדרגה לאחר שהחסירה 12 ימי עבודה כשהייתה בהשפעה כבדה של סמים. כשהיא חוזרת, חברי המרפאה מנסים לגרום לה ללכת לגמילה והיא לא מסכימה. מי שלבסוף משכנע אותה הוא ראיין, שלאחר שמציע לה נישואים במיטה ומבקש שהם יגמלו ביחד ויקימו משפחה, היא רוצה ללכת לגמילה. באותו לילה, הם לוקחים סמים בפעם האחרונה וראיין מת. בהמשך אמיליה מגלה שהיא בהריון ממנו ומחליטה להמשיך את ההריון, אך לתינוק שלה מתגלה מחלה והוא מת 43 דקות אחרי הלידה. אמיליה מחליטה לתרום את כל אבריו.
תקציר העלילה > עונה 6

פרקים 99–111 (13 פרקים). החלה ב-25 בספטמבר 2012 והסתיימה ב-22 בינואר 2013.
בפרק הראשון של העונה השישית והאחרונה של הסדרה, מתגלה שאדיסון, בחרה בג'ייק להיות בן זוגה, על פני סאם שהציע לה נישואים בסוף העונה החמישית. בהמשך העונה אדיסון מציעה לג'ייק נישואין והוא בתגובתו מסרב. בסופו של דבר הוא מציע לה נישואים ובפרק האחרון של הסדרה הם מתחתנים. ויולט נאלצת להתמודד עם מותו הטראגי של פיט ומתקשה להסביר את הדבר לבנם הקטן לוקאס. שארלוט מגלה שהיא מצפה לשלישיית בנות, אך אינה נרגשת מן הדבר כמו קופר. התינוקת הראשונה נולדת בשבוע 26, ולאחר מאמצים רבים מצד סם, אדיסון וקופר היא שורדת לאחר שחלתה. שאר הבנות נולדות כרגיל בשבוע 34, וקופר, שארלוט ומייסון הנרגשים הופכים להיות משפחה מגובשת ביחד עם שלוש הבנות. סאם מתחיל את העונה כחבר של סטאפני, אך היא נפרדת ממנו ולאחר מכן הם חוזרים. בפרק האחרון של העונה, במהלך החתונה של אדיסון, סם מכניס את נעמי להריון, ולאחר שנגלה לו הדבר הם מתחתנים בשנית. שלדון מגלה שיש לו סרטן הערמונית ובמהלך ההקרנות פוגשת את מירנדה, חולת סרטן גם היא. השניים מתאהבים ובסיום הסדרה הם מוצגים שמחים ומאושרים יחדיו. אמיליה, יותר משנה פיכחת, פוגשת בג'יימס, רופא חדר המיון המחליף את פיט והם מתאהבים. ויולט בוחרת להישאר לבד לאחר מותו של פיט בעלה, ומוצאת נחמה ופורקן בכתיבת ספר חדש אותו היא מסיימת לכתוב בפרק האחרון.
תקציר העלילה > דמויות ראשיות

| שחקן/ית | דמות | עונות> 1 | עונות> 2 | עונות> 3 | עונות> 4 | עונות> 5 | עונות> 6 |
| --- | --- | --- | --- | --- | --- | --- | --- |
| קייט וולש | אדיסון מונטגומרי | ראשי | ראשי | ראשי | ראשי | ראשי | ראשי |
| פול אדלשטיין | קופר פרידמן | ראשי | ראשי | ראשי | ראשי | ראשי | ראשי |
| טיי דיגס | סאם בנט | ראשי | ראשי | ראשי | ראשי | ראשי | ראשי |
| איימי ברנמאן | ויולט טרנר | ראשי | ראשי | ראשי | ראשי | ראשי | ראשי |
| קאדי סטריקלנד | שרלוט קינג | ראשי | ראשי | ראשי | ראשי | ראשי | ראשי |
| טים דיילי | פיט ווילדר | ראשי | ראשי | ראשי | ראשי | ראשי |  |
| אודרה מקדונלד | נעמי בנט | ראשי | ראשי | ראשי | ראשי |  | אורח |
| קתרינה סקורסון | אמיליה שפרד |  |  | חוזר | ראשי | ראשי | ראשי |
| כריס לואוול | דל פרקר | ראשי | ראשי | ראשי |  |  |  |
| בנג'מין בראט | ג'ייק ריילי |  |  |  | אורח | ראשי | ראשי |
| בריאן בנבן | שלדון וואלאס |  | חוזר | חוזר | ראשי | ראשי | ראשי |
| גריפין גלוק | מייסון וורנר |  |  |  |  | ראשי | ראשי |
| סטיבן אמל | סקוט בייקר |  |  |  |  |  | חוזר |
אראדו Ar 232

אראדו Ar 232 (בגרמנית: Arado Ar 232), הנקרא לפעמים גם טאצלוורם, הוא מטוס התובלה הצבאי המודרני הראשון בהיסטוריה. האראדו Ar 232 הציג כמעט את כל התכונות הנחשבות כיום לסטנדרטיות בתכנון מטוסי מטען צבאיים מודרניים, כולל גוף המטוס (אנ') שנמצא מבחינה אופקית מתחת לכנפיים, בעל רמפת טעינה אחורית נפתחת, בעל זנב כפול (אנ') לטיסה יותר יציבה ובעל יכולת נחיתה והמראה בשטח.
מטוס זה היה מטוס מטען שתוכנן ויוצר על ידי יצרנית המטוסים הגרמנית אראדו פלוגצויגוורקה. המטוס תוכנן במהלך המחצית הראשונה של מלחמת העולם השנייה בתגובה לבקשה של משרד התעופה של הרייך למטוס תובלה יורש או משלים למטוס יונקרס Ju 52/3m שנחשב אז כבר מטוס מיושן.
היסטוריה מבצעית

הגרמנים תכננו שהמטוס ישמש במגוון רחב של משימות באזורים שונים, כולל בצפון אפריקה ובאזור הארקטי.
בשלהי 1942, בתגובה להידרדרות המצב של הארמייה ה-6 של הוורמאכט במהלך קרב סטלינגרד, הוחלט לפרוס את שני אבות הטיפוס הראשונים של אראדו Ar 232 בחזית המזרחית לצורך אספקת קריטית של מזון ואמל"ח לצד פינוי נפגעים.
אב הטיפוס הראשון אבד מיד יחד עם כל הצוות שלו. אב הטיפוס השני היה מוצלח יותר, והשלים משימות רבות בינואר 1943, כשהמטוס נכנס ויצא מסטלינגרד ללא בעיה. צוות המטוס בחר מדי פעם להימנע מנחיתה בשדות תעופה כשנודע שכוחות ברית המועצות נמצאים בקרבת מקום במארב, ובמקום זאת בחר לנחות בשטח, דבר שהיה בלתי אפשרי עבור רוב מטוסי התובלה בגודלו באותה תקופה.
ב-17 ביולי 1943, מטוס אראדו Ar 232 טס מברנדנבורג, גרמניה לבאנק, נורווגיה, אשר היה בזמנו שדה התעופה הצפוני ביותר באירופה. עבור הטיסה הותקנו במטוס מכלי דלק חיצוניים.
בנוסף למשימות לוגיסטיות צבאיות, היו שימושים רבים אחרים למטוס. היה שימוש תדיר במטוסי אראדו Ar 232 לצורך הובלת רכיבים לבניית מטוסים שהיו בעלי עדיפות גבוהה.
על פי ההערכות, לפחות חמישה מטוסי אראדו Ar 232 הופעלו על ידי כנף הפצצה 200 של הלופטוואפה, שהייתה יחידת מבצעים מיוחדת סודית של החיל. היו ניסיונות להעביר סוכנים חשאיים גרמניים אל מאחורי הקווים הסובייטיים באמצעות מטוסי אראדו Ar 232, כולל משימה במסגרת "מבצע צפלין" אשר נועדה להתנקש בחיי ג'וזף סטלין בסוף 1944.
החל מדצמבר 1944, מספר מטוסי אראדו Ar 232 הופנו להעברת אספקה לכוח צבאי גרמני מכותר לכאורה מאחורי הקווים הסובייטים. אף על פי שטיסות אלה נמשכו חודשים, המבצע הזה היה חסר תועלת לחלוטין מכיוון שזה היה בפועל מבצע הטעיה של נ.ק.ו.ד., שכונה "מבצע שרהורן".
שני מטוסי אראדו Ar 232 B-0 נתפסו על ידי הצבא הבריטי בשלהי מלחמת העולם השנייה. הם הופעלו במשך זמן מה על ידי חיל האוויר המלכותי בטיסות בין אנגליה לגרמניה עד 1946.
משתמשים

גרמניה הנאצית גרמניה הנאצית
לופטוואפה
בריטניה בריטניה
חיל האוויר המלכותי (שלל שנתפס מגרמניה הנאצית)
מאפיינים (אראדו Ar 232B)

מאפייני המטוס
מאפיינים כלליים:
צוות: 4
קיבולת: 4,500 ק"ג מטען
אורך: 23.52 מטר
מוטת כנפיים: 33.5 מטר
גובה: 5.69 מטר
שטח כנף: 142.6 מ"ר
משקל ריק: 12,780 ק"ג
משקל המראה מרבי: 21,150 ק"ג
הנעה: 4 מנועי BMW Bramo 323R-2 Fafnir בעלי תשעה צילינדרים, 735 קילוואט (986 כ"ס) כל אחד
ביצועים:
מהירות מרבית: 308 קמ"ש (191 מייל לשעה, 166 קשר) בגובה 4,000 מטר
מהירות שיוט: 290 קמ"ש (180 מייל לשעה, 160 קשר) בגובה 2,000 מטר
טווח: 1,062 ק"מ (660 מיילים, 573 מיילים ימיים)
תקרת טיסה: 6,900 מטר
מרחק המראה: 200 מטר מינימום
חימוש:
תותח אוטומטי 20 מ"מ מדגם MG 151/20, מותקן בצריח קדמי
מקלע MG 131, מותקן בחרטום
1-2 מקלעי MG 131, מותקנים בירכתיים
עד 8 מקלעי 7.92 מ"מ מדגם MG 34, מותקנים בחלונות הצדדיים כאשר המטוס משמש להובלת חיילים
ראו גם

מטוס מטען
מטוס תובלה צבאי
תובלה אווירית
הערות שוליים

↑  Arado Ar 232 Tausendfussler (Millipede) Medium Transport Aircraft, www.militaryfactory.com
↑  Sengfelder 1993, p. 40-42: "A significant advantage of this [Ar 232] aircraft was its rough-field landing gear. With the landing gear in the compressed position, the eleven pairs of wheels mounted on independently-sprung legs beneath the fuselage, together with the wide-track main landing gear (8.4 meter, 27 ft 6 in Axle track|wheel track) and the levered-suspension nose wheel, endowed the aircraft with outstanding rough field capabilities."
↑  Nathan Cluett, The Arado Ar 232 Could Take Off in 720 Feet, PlaneHistoria, ‏2024-05-24 (באנגלית אמריקאית)
↑  Kranzhoff 1997, p. 123.
↑  Kranzhoff 1997, p. 123-124.
↑  Munson 2002, p. 22.
↑  Kranzhoff 1997, p. 124-125.
↑  Kranzhoff 1997, p. 125.
↑  Kranzhoff 1997, p. 126.
↑  Kranzhoff 1997, p. 126-127.
1 2  Kranzhoff 1997, p. 127.
↑  Kranzhoff 1997, p. 128.
↑  Nowarra 1993, p. 64-65.
↑  Nowarra 1993, p. 238-239.
↑  Ar.232 - Transport Aircraft, airpages.ru
ביבליוגרפיה

Kranzhoff, Jörg Armin (1997). Arado, History of an Aircraft Company. Atglen, Pennsylvania, US: Schiffer Books. ISBN 0-7643-0293-0.
Munson, Kenneth (2002). German Aircraft Of World War 2 in colour. Atglen, Pennsylvania, USA: Schiffer. ISBN 0-7643-1665-6.
Myhra, David (1978). Arado Ar 232 The Luftwaffe's Combat Zone Transport Aircraft In World War II. Poole, Dorset, UK: Blandford Press. ISBN 0-7137-0860-3.
Nowarra, Heinz J. (1993). Die Deutsche Luftrüstung 1933–1945 Vol.1 – AEG-Dornier (בגרמנית). Koblenz, Germany: Bernard & Graefe Verlag. ISBN 978-3-7637-5464-9.
Sengfelder, Günther (1993). German Aircraft Landing Gear. Atglen, Pennsylvania, US: Schiffer Publishing. ISBN 0-88740-470-7.